《杂感诗 其二》
清代·涂天相

盎水置庭中，虽寒犹未冰。微风吹一过，便如霜霰凝。

更复动摇之，磊磈结层层。已而冰到腹，覆之不可倾。

冲冲凿以斧，势将羸其瓶。坐待阳和至，一泓仍自澄。

始事知有由，后患庶可徵。

作者简介：（?—1739）湖北孝感人，字燮庵，号存斋，一号迂叟。康熙四十二年进士，官至工部尚书。有《谨庸斋札记》、《守待录》、《存斋闲话》、《静用堂偶编》。